Hagstofa Íslands gefur á hverju ári út hagtöluárbókina Landshagi . Bókinni er ætlað að gefa yfirlit yfir tölulegar upplýsingar um flesta þætti efnahags - og félagsmála . Þar er einnig að finna ýmsar landfræðilegar upplýsingar , til dæmis lista yfir stærstu eyjarnar við Ísland . Þær eru : Hrísey á Eyjafirði 8 km 2 Hjörsey í Faxaflóa 5,5 km 2 Heimaey er ein þeirra 18 eyja sem ásamt fjölda skerja mynda Vestmannaeyjar . Eyjan er áþekk þríhyrningi í lögun , breiðust nyrst og mjókkar til suðurs . Í svari Sigurðar Steinþórssonar við spurningunni um aldur Vestmannaeyja kemur fram að elsti hluti Heimaeyjar , norðurhlutinn , sé talinn 10 - 13.000 ára . Hæsta fjall Heimaeyjar er Heimaklettur , 283 metrar yfir sjávarmál . Vestmannaeyjar eru þekktar fyrir fjölskrúðugt fuglalíf og þar er meðal annars að finna allar tegundir sjávarfugla sem verpa við Ísland . Heimaey er eina eyjan í Vestmannaeyjum sem er byggð en þar stendur Vestmannaeyjabær . Vestmannaeyjar eiga sér langa og merkilega sögu og eru henni gerð stuttlega skil á heimasíðu bæjarins . Einnig er ítarlegur kafli um Vestmannaeyjar eftir Guðjón Ármann Eyjólfsson í Landið þitt Ísland , sjá heimildaskrá í lok svarsins . Rannsóknir á mannvistarleifum í Herjólfsdal á Heimaey benda til þess að byggð hafi verið í Vestmannaeyjum talsvert fyrr en áður tímasett landnám á Íslandi , árið 874 , en þetta er þó umdeilt meðal fræðimanna . Vestmannaeyjar voru í bændaeign fram á miðja 12. öld en komust þá undir biskupsstólinn í Skálholti . Eftir 1400 urðu eyjarnar einkaeign Noregskonunga og síðar Danakonunga og stóð það fram til 1874 . Einn þekktasti atburður í sögu Vestmannaeyja er Tyrkjaránið árið 1627 . Þá komu sjóræningjar frá Alsír til eyjanna á þremur skipum , tóku þeir um 240 manns höndum og fluttu í skip en drápu 34 aðra . Fangarnir voru seldir á þrælamarkaði í Alsír , en tíu árum síðar voru nokkrir þeirra leystir úr ánauð . Af þeim náðu 27 að komast aftur heim til Íslands . Í gegnum aldirnar hefur sjósókn skipt miklu máli fyrir íbúa Vestmannaeyja . Fyrr á tímum var útræði stundað samhliða búskap en seinna urðu veiðar og fiskvinnsla aðal atvinnugreinarnar . Eftir að vélbátavæðing hófst snemma á síðustu öld og fram undir 1930 fjölgaði fólki ört í Vestmannaeyjum . Um tíma var bærinn annar fjölmennasti kaupstaður landsins á eftir Reykjavík og stærsta verstöð landsins . Gróskumikið mannlíf hefur löngum verið í Vestmannaeyjum og íbúar þar staðið framarlega í ýmsum málum . Fyrsti barnaskóli á Íslandi var stofnaður í Vestmannaeyjum árið 1745 og þar er þriðja elsta steinkirkja landsins . Ein þekktasta útisamkoma á Íslandi er þjóðhátíðin í Vestmannaeyjum sem haldin hefur verið nánast árlega allt frá 1874 . Þann 23. janúar 1973 hófst eldgos á Heimaey sem hafði í för með sér mikla eyðileggingu og röskun á högum Vestmannaeyinga . Um þriðjungur húsa í bænum fór undir hraun og ösku og annar þriðjungur skemmdist að meira eða minna leyti . Gosið stóð í rúma fimm mánuði en að því loknu hófst uppbygging af miklum krafti . Þegar eldgosið hófst voru íbúar Heimaeyjar , um 5.300 talsins , fluttir yfir á fastalandið . Talið er að allt að 1.700 hafi ekki snúið til baka að gosi loknu . Íbúum hefur fjölgað síðan en þó ekki upp í þann fjölda sem áður var . Samkvæmt heimildum Hagstofu Íslands voru íbúar Vestmannaeyja 4.282 þann 1. janúar 2016 . Viðbót við svarið Glöggur lesandi benti okkur á að með aðeins annarri nálgun mætti segja að Hegranes í Skagafirði sé stærsta eyjan við Íslands . Máli sínu til stuðnings benti hann á að íslenskar eyjar væru ekki bara eyjar í sjó heldur einnig eyjar og hólmar í ferskvötnum og straumvatni , til dæmis Sandey í Þingvallavatni og Hrútey í Blöndu . Ef slíkar eyjar eru taldar með þá hefur Hegranes vinninginn , en það er til hálfs út í sjó og til hálfs afmarkað af eystri og vestari kvíslum Héraðsvatna . Í þessu svari er hins vegar kosið að fylgja þeirri hefð sem skapast hefur , til dæmis hjá Hagstofunni , og miða við eyjar í sjó . Vísindavefurinn þakkar Hjörvari Péturssyni fyrir þessa ábendingu .